En 30-årig mand fra Nørresundby havde mere end almindelig svært ved at forklare sig, da han ved midnatstid natten mellem lørdag og søndag blev standset af en politipatrulje.

På Havnepladsen i Frederikshavn blev manden rutinemæssigt standset, men i bagagerummet fandt politiet masser af sportstøj i original emballage, som manden ikke kunne redegøre for. Manden blev derfor anholdt og sigtet for hæleri. Ved en ransagning på mandens bopæl i Nørresundby fandt politiet endnu flere tyvekoster. Ingen af de stjålne genstande har dog kunnet sættes i forbindelse med et gerningssted, oplyser vagtchef ved Nordjyllands Politi, Poul Badsbjerg. En 54-årig mand, som opholdt sig på den 30-åriges bopæl, blev også anholdt.